### Resumé

Teknisk Udvalg drøftede den 7. oktober 2025 pkt. 170, Kollektiv trafik - Forslag til ændringer fra sommeren 2026. Med udgangspunkt i disse drøftelser, ønsker udvalget yderligere billet- og prisstrukturer undersøgt og fremlagt på mødet med henblik på endelig beslutning om justeringer i den kollektive trafik, som skal træde i kraft senest til køreplansskiftet den 28. juni 2026.

### Sagsfremstilling

På mødet den 7. oktober pkt. 170 blev Teknisk Udvalg præsenteret for en række tiltag, som på baggrund af evalueringen af gentænkningen af den kollektiv trafik skal være med til at udvikle den kollektive trafik, herunder etablering af en åben skolebusrute, der betjener Pedersholms Allè med fire daglige afgange, som er tilpasset CSV's mødetider, indførelse af en ny billettype, samt fastholdelse af tilskud pr tur med Nabogo og forlængelse af den nuværende aftale.

Med udgangspunkt i udvalgets drøftelser på mødet den 7. oktober ønskede udvalget en yderligere undersøgelse af forskellige billet- og prisstrukturer. Følgende muligheder er undersøgt:

1. Vejle bybusser, 10 kr. til alle passagerer inkl. børn under 15 år og pensionister
2. Vejle bybusser, 15. kr. for alle passagerer fra 15 år, inkl. pensionister
3. Vejle bybusser, 10 kr. for børn og unge under 26 år. 15 kr. for voksne og pensionister
4. Vejle bybusser, 10 kr. for børn og unge under 26 år, samt pensionister. 15 kr. for voksne
5. Alle busser inden for Vejle Kommune, 10 kr. for børn og unge under 26 år. 15 kr. for voksne og pensionister
6. Alle busser inden for Vejle Kommune, 10 kr. for børn og under under 26 år, samt pensionister. 15 kr. for voksne.

Med alle busser menes bybusser, lokalruter, regionalruter i Sydtrafik, samt ruter fra Midttrafik.

Mulighederne gennemgås på udvalgsmødet.

Med udgangspunkt i drøftelserne foreslår forvaltningen følgende tiltag til gennemførelse senest 28. juni 2026:

* Etablering af åben skolebusrute, der betjener Pedersholms Allé med 4 afgange på hverdage. Afgangene tilpasses CSV's mødetider
* Fastholdelse af tilskud på 10 kr. pr tur med Nabogo, samt forlængelse af den nuværende aftale, så aftalen fremadrettet gælder til 31. juli 2028
* Prøvehandling med indførelse af ny billettype i to årig periode

Besluttes en ny billettype skal taksten godkendes af Sydtrafiks bestyrelse. Det forventes at den nye billettype kan implementeres fra 1. januar 2026.

I forbindelse med implementering af en ny billettype kan der opstå et behov for, at der afsættes ressourcer til at forklare borgerne om fordele og ulemper ved henholdsvis rejsekort og den valgte billettype, som vil være en del af rejsebilletten. Ved brug af rejsekortet tjekker borgeren ind og ud når rejsen afsluttes. Der er mulighed for at optjene rabatter i forhold det tidspunkt, hvor rejsen gennemføres og i forhold til, hvor ofte borgeren rejser. Rejsebilletten i form af den nye billetype bruges, når borgeren ikke rejser så tit. Der betales før rejsen og med en fast pris.

### Økonomi

Budgetforslag kollektiv trafik [adresse]

![](data:image/jpeg;base64...)

Figur 1 Budgetoversigt 2025 -2028

Sydtrafiks budgetforslag falder fra 2027 til 2028 på grund af frafald af udgifter til rejsekort system.

Nedenstående skema oplister forventede indtægtstab ved de beskrevne billettyper. Der er ikke taget højde for evt. flere passagerer pga. lavere billetpris. Der er ikke indregnet evt. udgifter til dubleringskørsel.

![](data:image/jpeg;base64...)

Figur 2 Oversigt over indtægtstab ved forskellige billettyper

### Klima og resiliensvurdering

Flere afgange, billigere billetter og øget samkørsel medvirker til at  gøre den kollektive trafik mere attraktiv og dermed reducere trængsel.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** udvalget godkender forslaget om etablering af ny skolebusrute til betjening af Pedersholms Allé med fire afgange, der er tilpasset CSV's mødetider,

**at** udvalget godkender forslaget om fastholdelse af tilskud på 10 kr. pr. tur med Nabogo, samt aftalen med Nabogo forlænges til 2028, og

**at** udvalget på baggrund af drøftelsen godkender en ny billet- og prisstruktur, som kan tilpasses de økonomiske rammer.

### Beslutning

Udvalget godkendte første og andet at.

Videre besluttede udvalget følgende tiltag gældende fra den kommende sommerkøreplan;

Billetpris på kr. 15 for en enkeltbillet for alle for kørsel i hele kommunen, for en to-årig forsøgsperiode, der evalueres efter det første år.

Endelig besluttede udvalget at den ansvarlige minister tilskrives om at der indføres en billigere/harmoniseret billetstruktur.

Det kommende udvalg opfordres til at der sikres en god markedsføring af produkterne.

Laus Ravn og Julius Friis var fraværende.